Document ID: 32013D0256

DECIZIA DE PUNERE ÎN APLICARE A COMISIEI
din 30 mai 2013
privind recunoașterea „instrumentului de calcul Biograce al emisiilor de gaze cu efect de seră” pentru demonstrarea conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
(2013/256/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (1), în special articolul 18 alineatul (6),
având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (2), în special articolul 7c alineatul (6),
după consultarea Comitetului privind durabilitatea biocarburanților și a biolichidelor,
întrucât:
(1)
Directivele 98/70/CE și 2009/28/CE stabilesc criterii de durabilitate pentru biocarburanți. Dispozițiile articolelor 7b și 7c din Directiva 98/70/CE și ale anexei IV la aceasta sunt similare cu dispozițiile articolelor 17 și 18 din Directiva 2009/28/CE și ale anexei V la aceasta.
(2)
În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre trebuie să solicite operatorilor economici să demonstreze că biocarburanții și biolichidele respectă criteriile de durabilitate stabilite la articolul 17 alineatele (2)-(5) din Directiva 2009/28/CE.
(3)
Atunci când un operator economic prezintă dovezi sau date obținute în conformitate cu un sistem voluntar care a fost recunoscut de Comisie, în măsura prevăzută de decizia de recunoaștere, statul membru nu trebuie să solicite furnizorului dovezi suplimentare ale conformității cu criteriile de durabilitate.
(4)
La 19 februarie 2013, Comisia a primit cererea de recunoaștere a „instrumentului de calcul Biograce al emisiilor de gaze cu efect de seră”. Instrumentul poate fi utilizat pentru a calcula emisiile de gaze cu efect de seră pentru o gamă largă de biocarburanți și biolichide. Atunci când acest instrument este folosit în cadrul sistemelor voluntare, trebuie să se asigure utilizarea acestuia în mod corespunzător și îndeplinirea standardelor adecvate în materie de fiabilitate, de transparență și de audit independent. Sistemul recunoscut trebuie făcut public pe platforma de transparență înființată în temeiul Directivei 2009/28/CE.
(5)
În urma evaluării „instrumentului de calcul Biograce al emisiilor de gaze cu efect de seră” s-a constatat că acesta conține date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE și că este conform cu cerințele metodologice prevăzute în anexa IV la Directiva 98/70/CE și în anexa V la Directiva 2009/28/CE.
(6)
În cazul modificării sistemului, Comisia va evalua sistemul pentru a stabili dacă acesta continuă să acopere în mod corespunzător criteriile de durabilitate pentru care a fost recunoscut.
(7)
Măsurile prevăzute de prezenta decizie sunt în conformitate cu avizul Comitetului privind durabilitatea biocarburanților și biolichidelor,
ADOPTĂ PREZENTA DECIZIE:
Articolul 1
Sistemul voluntar „instrument de calcul Biograce al emisiilor de gaze cu efect de seră” (denumit în continuare „sistemul”) prezentat Comisiei la 19 februarie 2013, în vederea recunoașterii, conține date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE.
Articolul 2
Dacă, după adoptarea prezentei decizii, sistemul suferă modificări de fond care ar putea afecta principiile care stau la baza luării prezentei decizii, modificările trebuie notificate Comisiei fără întârziere. Comisia evaluează modificările notificate pentru a stabili dacă sistemul continuă să acopere în mod corespunzător criteriile de durabilitate pentru care a fost recunoscut.
Dacă se demonstrează clar că sistemul nu a implementat elemente considerate a fi esențiale pentru prezenta decizie și dacă au loc încălcări structurale grave ale respectivelor elemente, Comisia poate abroga prezenta decizie.
Articolul 3
Prezenta decizie este valabilă pentru o perioadă de cinci ani.
Articolul 4
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 30 mai 2013.

Labels: 7
14
20